钦定古今图书集成/明伦汇编/官常典/第075卷 > 南郡王大连
## 钦定古今图书集成/明伦汇编/官常典/第075卷 > 南郡王大连

按《梁书》本传：“南郡王大连，字仁靖，少俊爽，能属文，举
止风流，雅有巧思，妙达音乐，兼善丹青。大同二年，封
临城县公，邑一千五百户。七年，与南海王俱入国学，
射策甲科，拜中书侍郎。十年，高祖幸朱方，大连与兄
大临并从。高祖问曰：‘汝等习骑不’？对曰：‘臣等未奉诏，
不敢辄习’。”敕各给马试之，大连兄弟据鞍往还，各得
驰骤之节。高祖大悦，即赐所乘马，及为启谢，词又甚
美。高祖佗日谓太宗曰：“昨见大临、《大连》风韵可爱，足
以慰吾年老。”迁给事黄门侍郎，转侍中，寻兼石头戍
军事。太清元年，出为使持节、轻车将军、东扬州刺史。
侯景入寇京师，大连率众四万来赴。及台城没，援军
散，复还扬州。三年，会稽山贼田领群聚党数万来攻，
大连命中兵参军张彪击斩之。大宝元年，封为南郡
王，邑二千户。景仍遣其将赵伯超、刘神茂来讨，大连
设备以待之。会将留异以城应贼，大连弃城走，至信
安，为贼所获。侯景以为轻车将军、行扬州事，迁平南
将军、江州刺史。大连既迫寇手，恒思逃窜，乃与贼约
曰：“军民之事，吾不预焉。候我存亡，但听钟响，欲简与
相见。”因得亡逸。贼亦信之，事未果。二年秋遇害，时年
二十五。

按《南史》本传：“南郡王大连，字仁靖，简文第五子也。
太清元年，出为东扬州刺史。侯景入寇建邺，大连率
众四万来赴。及台城没，援军散还东扬州。会稽丰沃，
粮仗山积，东人惩景苛虐，咸乐为用。而大连恒沈湎
于酒。宋子仙攻之，大连弃城走，追及于信安县，大连
犹醉弗之觉。于是三吴悉为贼有。”